BG Официален вестник на Европейския съюз C 160/19

Публикация на заявление съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2009/C 160/08

Настоящата публикация предоставя право на възражение срещу регистрацията в съответствие с член 7 от Регламент (ЕО) № 510/2006 на Съвета. Декларациите за възражение трябва да бъдат получени от Комисията в срок от шест месеца от датата на настоящата публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„IRPINIA – COLLINE DELL’UFITA“

ЕО №: IT-PDO-0005-0500-28.09.2005

ЗНП ( X ) ЗГУ ( )

Настоящото резюме представя с информационна цел основните елементи на спецификацията на продукта.

1. Отговорна институция в държавата-членка:

Наименование: Ministero delle Politiche Agricole e Forestali

Адрес:

Via XX Settembre n. 20 00187 ROMA ITALIA

Тел. +39 0646655104

Факс +39 0646655306

Електронна пощa: saco7@politicheagricole.it

2. Групa:

Наименование: Consorzio di Produzione e Valorizzazione Olio Extra Vergine d’Irpinia «Irpinia — Colline Dell’Ufita»

Адрес:

Vico Lapronia, 8 83031 Ariano Irpino (AV) ITALIA

Тел. +39 0825824955

Факс: +39 0825824955

Електронна пощa: info@coprovoli.com

Състав: Производители/преработватели ( X ) друго ( )

3. Вид продукт:

Клас 1.5 — Масла и мазнини — студено пресован зехтин

4. Спецификация:

(резюме на изискванията по член 4, параграф 2 от Регламент (ЕО) № 510/2006)

4.1. Наименование:

„Irpinia — Colline Dell’Ufita“

4.2. Описание:

Студено пресованият зехтин със ЗНП „Irpinia – Colline Dell’Ufita“ при предлагане за консумация трябва да притежава следните физически, химически и органолептични характеристики:

Цвят: от сламено жълт до повече или по-малко ярко зелен,

Органолептични характеристики: Описание Средно (1) Дефекти 0 Маслинен привкус 3—6 Горчив привкус 2—6 Пикантен привкус 2—6 Доматен привкус 2—5

Физико-химични характеристики: Киселинност %: по-малка или равна на 0,5; Пероксидно число mEq O2/kg: по-малко или равно на 10; Спектрометрия UV K232: по-малка или равна на 2,2; Спектрометрия UV K270: по-малка или равна на 0,2; Спектрометрия Delta K: по-малка или равна на 0,01; Общи полифеноли: повече или равни на 100 p.p.m.

4.3. Географски район:

Районът на производство на продукта със защитено наименование за произход „Irpinia — Colline Dell’Ufita“ обхваща административната територия на следните общини, намиращи се в провинция Avellino, регион Campania: Ariano Irpino, Bonito, Carife, Casalbore, Castel Baronia, Castelfranci, Flumeri, Fontanarosa, Frigento, Gesualdo, Greci, Grottaminarda, Lapio, Luogosano, Melito Irpino, Mirabella Eclano, Montaguto, Montecalvo Irpino, Montefusco, Montemiletto, Paternopoli, Pietradefusi, San Nicola Baronia, San Sossio Baronia, Sant’Angelo all’Esca, Savignano Irpino, Scampitella, Sturno, Taurasi, Torella dei Lombardi, Torre le Nocelle, Trevico, Vallata, Vallesaccarda, Venticano, Villamaina, Villanova del Battista, Zungoli.

4.4. Доказателство за произход:

Всеки етап на производствения процес трябва да се наблюдава, като за всеки от тях се регистрират входящите и изходящите продукти. По този начин и чрез вписване в специални списъци, водени от контролния орган, на кадастралните парцели, върху които се извършва култивирането, на селскостопанските производители, на производителите на зехтин и на цеховете за бутилиране, както и чрез деклариране на произведените количества пред контролните органи, се гарантира проследимостта на продукта. Всички лица — физически или юридически, вписани в съответните списъци, подлежат на проверка от страна на контролния орган, съгласно спецификацията за производство и съответния план за контрол.

4.5. Метод на производство:

Студено пресованият зехтин със ЗНП „Irpinia — Colline Dell’Ufita“ се произвежда от маслини, произведени в маслинови горички, намиращи се в периметъра на стопанството, от сорта „Ravece“, който съставлява не по-малко от 60 % от насажденията, „Ogliarola“, „Marinese“, „Olivella“, „Ruveia“, „Vigna della Corte“, самостоятелно или смесено, и съставляващи не повече от 40 % от насажденията; евентуално „Leccino“ и „Frantoio“ с дял от насажденията не по-голям от 10 %. При наторяването е допустимо използването на органични и/или изкуствени торове. За поддръжка на почвата се извършват повърхностни механични обработки, които служат и за контрол на плевелите. Приета е практиката на затревяване. Маслиновите горички обикновено се отглеждат без да се поливат, но в особено сушави години е допустимо растенията да бъдат подпомогнати чрез напояване. Третиранията срещу вредители трябва да се извършват при спазване на правилата за интегрирана борба, издадени от регион Campania. Събирането трябва да се извършва ръчно или с помощта на машини при условие, че по време на работата се избягва продължителният престой на плодовете по земята. При всички случаи трябва да се използват мрежи или други системи за улавяне и е забранено събирането на маслини, които по естествен начин са окапали на земята или са паднали върху постоянно разположените мрежи. Забранено е използването на химически продукти, предизвикващи или улесняващи откъсването на плодовете (хормонални препарати). Транспортът трябва да се извършва в перфорирани касетки или в твърди перфорирани контейнери. Абсолютно е забранено при транспортирането и при съхраняването на маслините да се използват чували от какъвто и да е материал. Добивът на маслини не може да надхвърля 60 kg на растение. Максималният добив на маслиново масло не може да надхвърля 20 % от теглото на маслините. Маслините трябва да бъдат съхранявани в маслодобивната фабрика в проветриви помещения, в твърди перфорирани съдове до момента на смилането им, което трябва да се извърши до 48 часа след събирането. За екстрахирането на маслото се допускат само физико-механични процеси, подходящи за производство на масло, притежаващо във възможно най-голяма степен отличителните характеристики, присъщи на плода. Забранен е методът за преработка чрез повторно екстрахиране, известен под наименованието „ripasso“, и освен това е забранено прибягването до продукти с химическо или биохимично действие (ензими) при процеса на екстрахиране. На този етап е също така забранено използването на талк. След екстрахирането маслото трябва да бъде съхранявано в съдове от неръждаема стомана или в цистерни от теракота с глазура, подходяща за хранителни продукти, съвършено чисти и поставени в хигиенични помещения. Съдовете, в които е налят студено пресованият зехтин „Irpinia Colline dell’Ufita“ с цел предлагане за консумация, трябва да представляват: бутилки от тъмно стъкло, гледжосана керамика и теракота, или съдове от поцинкована ламарина с вместимост не повече от 5 литра, запечатани и с етикет. Допускат се алуминиеви опаковки с еднократна доза или опаковки от подходящи за целта и позволени от закона синтетични материали с вместимост 10 ml, с указания, предвидени от действащата нормативна база и с нарастваща номерация, определена от контролния орган. Разрешено е добиването на студено пресован зехтин със ЗНП „Irpinia Colline dell’Ufita“ по биологичен метод. Отглеждането на маслините, както и екстрахирането и бутилирането на студено пресования зехтин със защитено наименование за произход „Irpinia Colline dell’Ufita“ трябва да се извършва в района на производство, описан в точка 4.3, за да се гарантират произхода и контрола на продукта и за да се предотврати възможността транспортирането на същия в наливно състояние да предизвика окисление или влошаване и загуба на характерните химически и органолептични свойства, в частност типичните нотки на треви и доматен привкус на зехтина „Irpinia Colline dell’Ufita“, определящи се от съдържанието на фенолни антиоксиданти и от профила на ароматните вещества. Общият състав, характеризиращ се със значително ниво на полиненаситени мастни киселини, предполага, че зехтинът ще загуби своите органолептични качества и типичност под въздействието на кислорода във въздуха по време на преливане, изпомпване, транспорт и разтоварване — операции, които се повтарят с голяма честота при евентуално бутилиране извън областта.

4.6. Връзка:

Ароматните и вкусови характеристики на студено пресования зехтин със ЗНП „Irpinia Colline dell’Ufita“ се дължат основно на сорта „Ravece“, който, отглеждан в ареала за производството, определен в точка 4.3., притежава характерни особености, придаващи на продукта силен плодов привкус, с хармонично присъствие на горчив и пикантен нюанс, чиято особеност се състои в изразен аромат на треви с отчетливи нотки на зелени домати и артишок. Особеностите на посочената територия като микроклимат, почви, както и специфичната техника за отглеждане и производство, предавани през вековете от ирпинските производители на маслини, допринасят за получаването на лесно разпознаваем студено пресован зехтин.

Прякото влияние на мекия климат, въпреки силните застудявания, както и местонахождението на маслиновите горички на голяма надморска височина, са основният фактор, който определя установяването на територията на култивара „Ravece“, имащ способността да устоява на зимния и пролетния мраз и сняг. Касае се за една зона, в която маслиновите насаждения присъстват от времето на римляните и се отглеждат на хълмисти терени, от които около 20 % са с наклон, почвите им са повече или по-малко глинести, средно плодородни и бедни на водни запаси. Подобни терени произхождат от субстрати с варовиков, мергелен или глинест произход, възвишенията са от мергели, а равнинните терени са от алувиални рохкави субстрати. Зимите, не твърде сурови, и летата, не твърде горещи, са допринесли като цяло в района да се формира климат, който е особено благоприятен за установяването на маслиновото дърво през вековете. Годишно дъждовете са около 700 mm, температурите рядко падат под нулата, като достигат – 4 °C за много кратки периоди от време, а средната температура е 18 °C. Комплексът от тези фактори допринася за отличаването на зехтина по химически и органолептични характеристики от кой да е друг студено пресован зехтин, което го превръща в уникален продукт, заслужаващ да бъде оценен и запазен. През 1 517 г. измежду ценностите, оставени от духовния събор в катедралата в Ariano, фигурира записът „al contrappone una vigna so cinque rasole ce so dentro dui pedi di olive“, а насърчаването на отглеждането на маслините личи от топонима „fontana dell’oliveto“ (чешмата в маслиновата горичка), в околностите на „Amando“ и още от записите „una vigna con alcuni pedi de olive ad Cerrito“ или „un hortale con quattordici pedi de olive ale strabelle“, „un hortale con olive alle cupe d’Ariano“, „un hortale con pedi de olive alo piano“. Отглеждането на маслината е претърпяло във въпросната територия значително развитие през XIX век, тъй като през 1893 г. Nicola Flammia в „Storia della Città di Ariano, 1893“ пише, че там „работят 29 преси за зехтин, някои в града, а някои извън него“. Пак от Flammia разбираме, че между най-добрите терени „с насаждения са тези на S. Liberatore, Ottaggio, Cerreto, Viaggiano“, тоест места с надморска височина между 400 и 600 метра, произвеждащи ежегодно „зехтин в амфори, 50 000 томоли на амфора, 2265 грама“ и цената била 1,30 лири за литър, докато амфората струвала 3,00 лири. Прилагателното „Ravece“ присъства и в „Platea Urbis et foranea“, съставена от епископ Diomede Carafa през 1517 г., където за параклиса San Nicola, построен в енорийската църква San Matteo, е писано „have un hortale de ravej ala sala“, като прилагателното „ravej“ бива повторено при описанието на посещението на епископ Donato de Laurentiis през 1580 г., когато пак за същия параклис и за същото място е писано „have un hortale di ravei“.

4.7. Контролен орган:

Наименование: IS.ME.CERT.

Адрес:

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Тел. +39 0817879789

Факс +39 0816040176

Електронна пощa: info@ismecert.it

4.8. Етикетиране:

Защитеното наименование за произход „Irpinia Colline dell’Ufita“ трябва да фигурира на етикета с ясни и незаличими букви, с цвят, който добре контрастира с цвета на етикета и по този начин се откроява сред всички други указания върху него. На етикета трябва освен това да присъства логото, описано по-долу, и графичният символ на Общността за ЗНП. Логото за студено пресования зехтин се състои от цвете с 13 венчелистчета, прерисувано от декорация върху керамика в гр. Ariano, рисувана на ръка в цветовете жълто — оранжево — червено-кафяво — кафяво, което оформя кръгла корона около надписа „Irpinia Colline dell’Ufita“. Този надпис е отпечатан с шрифт „Post Medieval“ в типографската версия „Medium“, в бяло, извит като обръч, на тъмнокафяв фон. В центъра на композицията има бял кръг с тънък контур в оранжев цвят, който съдържа извит като обръч черен надпис на бял фон „OLIO EXTRAVERGINE DI OLIVA D.O.P.“, изписан с шрифт „Rotis Semisans“, в типографската версия „Extra bold“. В центъра, изписан с черно, стои надписът „RAVECE“, с ръчно рисуван шрифт, прерисуван от една антична форма на каролингските надписи „beneventana“. Под белия кръг и разположен върху част от външното цвете, е поставен силуетът на Италия, а върху него с кафяво кръгче е указан районът на Ufita. Допустимо е да се посочи, че зехтинът е произведен по биологичен метод.

(1) CVr % по-малък или равен на 20.